אליעזר ראוכברגר

אליעזר (לייזר) ראוכברגר (נולד בכ"ט טבת ה'תשכ"ג, ה-24 בינואר 1963) הוא איש ציבור ועיתונאי חרדי. משמש כממלא מקום וסגן ראש העיר ירושלים, יו"ר הועדה המקומית לתכנון ובניה ויו"ר מפלגת דגל התורה בעיר.

== ביוגרפיה ==
ראוכברגר נולד בחיפה לרב משה וללאה לבית סגל, נינת הסבא מנובהרדוק. אימו נהרגה בתאונת דרכים כשהיה בגיל שנה וחצי. בצעירותו למד בישיבת חברון בשכונת גבעת מרדכי בירושלים.

בשנת 1988 היה שותף בהקמת מפלגת דגל התורה ובבחירות לכנסת באותה שנה שימש כמנהל המטה הארצי של המפלגה. בשנים 1990–1992 שימש כדובר סיעת דגל התורה בכנסת.

בשנת 1991 החל לעבוד כעיתונאי בביטאון החרדי-ליטאי יתד נאמן ככתב לענייני ירושלים וככתב פוליטי. במשך שנים רבות כתב את הטור "פוליטיקה". בשנת 1996 נבחר כיושב ראש תא הכתבים של הכנסת, ובשנת 2000 נבחר לקדנציה נוספת בתפקיד בו כיהן עד שנת 2004.

בשנת 1995 התמנה על ידי שר הפנים, אהוד ברק, לחבר במועצה הממונה של העיר אלעד. ראוכברגר כיהן כחבר מועצה בעיר בשנים 1995–1996.

בשנת 2002 נבחר לחבר הנהלת המינהל הקהילתי בשכונת הר-נוף בירושלים ומונה למחזיק תיק הכספים וכוח אדם במינהל הקהילתי. בהמשך נבחר ליושב ראש המינהל הקהילתי. פרש מראשות המינהל הקהילתי עם בחירתו למועצת עיריית ירושלים.

בבחירות לרשויות המקומיות שנערכו בשנת 2013 התמודד למועצת העיר ירושלים מטעם דגל התורה במסגרת סיעת יהדות התורה. ראוכברגר נבחר למועצת העירייה והתמנה ליושב ראש ועדת המכרזים, ומחזיק תיקי נכסים ומבני ציבור. בנוסף, כיהן ראוכברגר כיושב ראש סיעת יהדות התורה, שמנתה שמונה חברים והייתה הסיעה הגדולה ביותר במועצת העיר.

בשנת 2013 מונה על ידי מנהיגי הציבור החרדי-ליטאי לאחראי מטעם מפלגת דגל התורה על נושא בחירת רבנים ודיינים. בתפקידו זה הביא לבחירתו של הרב דוד לאו לתפקיד הרב הראשי לישראל, וכן היה מעורב במינוי עשרות דיינים על ידי הוועדה למינוי דיינים. בנוסף, כיהן כדירקטור ברשות לפיתוח ירושלים, בצוות אב לתחבורה האמונה על תכנון מערכת התחבורה ומערכת הסעת המונים בירושלים וסביבותיה, ובראשם פרויקט הרכבת הקלה. 

בבחירות לרשויות המקומיות שנערכו בשנת 2018, התמודדה דגל התורה בנפרד מסיעת אגודת ישראל. ראוכברגר הוצב בראש הרשימה ונבחר בשנית למועצת העירייה. ראוכברגר הוביל את מפלגתו להישג בלתי רגיל כשמפלגת דגל התורה בראשותו קיבלה 6 מנדטים והפכה לסיעה הגדולה ביותר בקואליציה העירונית. ראוכברגר התמנה לסגן וממלא מקום ראש העיר, מחזיק תיק תכנון ובניה ויושב ראש הוועדה המקומית לתכנון ובניה. כן התמנה כחבר הוועדה למינוי בכירים בעירית ירושלים, ובנוסף כחבר בוועדה המחוזית לתכנון ובניה ובוועדת המשנה שלה להתחדשות עירונית, וכן במועצה הארצית לתכנון ובניה ובוועדות המשנה שלה. 

כמו כן התמנה לממלא מקום יושב ראש דירקטוריון חברת מוריה, חברת בת של עיריית ירושלים המבצעת את כלל עבודות התשתית והפיתוח של העיר, וממלא מקום יושב ראש דירקטוריון חברת עדן, האמונה על פיתוחה הכלכלי של ירושלים.

בתפקידו כיושב ראש הוועדה המקומית קבע שיא ארצי חדש בועדות סטטוטוריות עירוניות ומחוזיות, כאשר כינס את הוועדה המקומית לתכנון ובניה לישיבה במשך 15 וחצי שעות.

בבחירות לרשויות המקומיות שהתקיימו בחודש פברואר 2024 (הבחירות נדחו במספר חודשים בשל מלחמת חרבות ברזל) הוצב ראוכברגר שוב במקום הראשון ברשימת "דגל התורה", והוביל את המפלגה פעם נוספת להישג המרשים של 6 מנדטים, בניגוד לתחזיות שונות שהמפלגה תאבד מכוחה. "דגל התורה" בהובלתו קיבלה בבחירות אלו את מספר הקולות הגבוה ביותר מבין כל הרשימות שהתמודדו בבחירות, וכ-2500 קולות יותר מאשר קיבלה בבחירות בשנת 2018.

ראוכברגר, שזכה לשבחים מכל עבר והערכה רבה על פועלו בקדנציה הקודמת בתחום התכנון והבניה והובלת העיר ירושלים לשיאים חדשים בכל הקשור לתכנון ובניה ופיתוח העיר, נבחר שנית לתפקיד ממלא מקום וסגן ראש העיר, וכן ליו"ר הוועדה המקומית לתכנון ובניה. כמו כן המשיך להחזיק בכל יתר התפקידים בהם כיהן בקדנציה הקודמת. 

בשנות כהונתו של ראוכברגר בתפקידו, תחום התכנון והבניה ופיתוח התשתיות בירושלים גדל והתפתח ללא היכר. מספר היתרי הבניה ליחידות דיור חדשות הוכפל ושולש, תשתיות התחבורה הואצו, תוכננו ונבנו מבני ציבור רבים ובמיוחד כיתות לימוד שהעניקו מענה לחוסר העצום בכיתות תקניות לכל המגזרים בעיר, וניתנו מענים רבים מאד להרחבות דיור, להתחדשות עירונית ולהגדלה משמעותית של שטחי התעסוקה ברחבי העיר.

== חיים אישיים ==
ראוכברגר נשוי לתיקי, אב לחמישה ילדים, סב ל-12 נכדים ומתגורר בשכונת הר נוף בירושלים. 

אביו, הרב משה, (נפטר באוקטובר 2020), היה מרבני העיר חיפה (במשך מספר שנים כיהן גם כמ"מ הרב הראשי לחיפה), חבר מועצת הרבנות הראשית לישראל במשך 14 שנה ויושב ראש ועד רבני השכונות בישראל.

==הערות שוליים==

קטגוריה:חברי מועצת העיר ירושלים
קטגוריה:מתמודדים בבחירות לרשויות המקומיות בישראל
קטגוריה:חרדים ישראלים
קטגוריה:פעילי דגל התורה
קטגוריה:הר נוף: אישים
קטגוריה:בוגרי ישיבת חברון כנסת ישראל
קטגוריה:סגל יתד נאמן
קטגוריה:ישראלים שנולדו ב-1963